text: Galleri: Gammelt kongeslot udstiller kostbar kongekunst 
  10 maj 2016 kl. 14.47
  For første gang nogensinde får offentligheden nu mulighed for at se de kostbare Fabergé-genstande, som tilhører det danske kongehus.
  Koldinghus præsenterer 100 kostbare genstande, som er udlånt af medlemmer af den danske kongefamilie.
  Værkerne har kun sjældent været vist for offentligheden, da de er privatejet og stadig bruges af kongefamiliens medlemmer.
  Carl Fabergé (1846-1920) var hofjuvelér for den russiske zarfamilie og mest kendt for de ekstravagante, diamantbesatte påskeæg, som han fremstillede og leverede til zarfamilien i årene 1885 og frem til den russiske revolution i 1917.
  De udstillede værker er udlånt af H.M. Dronning Margrethe II, H.K.H. Prins Henrik, H.K.H. Prinsesse Benedikte,  H.M. Dronning Anne-Marie, H.H. Prinsesse Elisabeth, Grev Ingolf og Grevinde Sussie af Rosenborg, Det Kongelige Løsørefideikommis, Den Kongelige Livgardes Officerkorps Fond, Kongernes Samlinger Amalienborg samt Cartier Collection i Paris.
  Udstillingen åbner 12. maj på Koldinghus og kan ses indtil den 25. september.
  